Polisie kry groenlig om Baldwin se selfoon na te gaanAlec Baldwin praat met verslaggewers kort ná die voorval. (Foto: Skermgreep) Speurders het toestemming gekry om beslag te lê op die Hollywood-akteur Alec Baldwin se selfoon, terwyl hulle soek na bewyse wat verband hou met die dodelike skietvoorval op die stel van die rolprent Rust. Baldwin het in Oktober ŉ Colt-rewolver op die rolprentstel in Nieu-Mexiko rondgeswaai toe ŉ skoot afgegaan en hy die kinematograaf Halyna Hutchins getref het. Sy is op die toneel dood verklaar. ŉ Lasbrief is intussen uitgereik wat die polisie toestemming gee om Baldwin foon na te gaan aangesien daar “belangrike bewyse” op die foon kan wees wat kan help met die ondersoek. Die foon bevat glo belangrike e-posse en teksboodskappe wat aan en van Baldwin gestuur is en betrekking het op die produksie van die rolprent. Dit sluit in e-posse oor watter tipe wapen tydens die verfilming gebruik moes word. Ondersoekers het nog geen kriminele klag in verband met die voorval gelê nie, maar ook nie die moontlikheid van ŉ klag teen Baldwin ontken nie. Tydens die eerste volwaardige onderhoud oor die voorval vroeër die maand het Baldwin aan die media gesê hy het daarop aangedring dat daar geen skerp ammunisie op die rolprentstel is nie, en dat Hutchins kort voor die noodlottige voorval vir hom gesê het om die wapen direk op haar te rig toe hy gereedgemaak het vir die verfilming van die toneel.